
SUGESTII
Comisia pentru pescuit recomandă Comisiei pentru afaceri externe și Comisiei pentru comerț internațional, comisiile competente în speță, includerea următoarelor sugestii în propunerea de rezoluție ce urmează a fi adoptată:
A.	întrucât, având în vedere politica comună în domeniul pescuitului[footnoteRef:1] (PCP), UE are obligația să promoveze și să asigure obiectivele și principiile politicii în orice activitate de pescuit, indiferent de zona geografică, astfel încât să asigure condiții de concurență echitabile pentru părțile interesate din UE și din afara UE; întrucât, în temeiul PCP, UE are de asemenea obligația de a coopera la nivel internațional pe baza celor mai avansate cunoștințe științifice disponibile și să combată pescuitul ilegal, nedeclarat și nereglementat (INN); [1:  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).] 

B.	întrucât în rubrica a cincea (Pescuitul) din partea a doua a Acordului comercial și de cooperare[footnoteRef:2] (ACC) dintre UE și Regatul Unit se recunoaște importanța protecției și gestionării sustenabile a resurselor biologice și a ecosistemelor marine pe baza celor mai avansate recomandări științifice disponibile, precum și importanța promovării unor activități de pescuit și acvacultură responsabile și sustenabile, a bunei guvernanțe a pescuitului și a rolului comerțului în îndeplinirea acestor obiective; [2:  Acordul comercial și de cooperare dintre Uniunea Europeană și Regatul Unit al Marii Britanii și Irlandei de Nord (JO L 149, 30.4.2021, p. 10).] 

C.	întrucât retragerea Regatului Unit din Uniunea Europeană a avut un impact grav asupra flotei de pescuit a UE prin scăderi ale cotelor, dezafectări ale navelor și perturbarea întreprinderilor comerciale și a schimburilor comerciale instituite cu mult timp în urmă;
D.	întrucât a fost creată rezerva de ajustare la Brexit[footnoteRef:3] (RAB) pentru a se acorda sprijin în vederea contracarării consecințelor negative cu care se confruntă statele membre, regiunile și sectoarele în urma retragerii Regatului Unit din Uniune și, astfel, pentru a se reduce efectele negative conexe asupra coeziunii economice, sociale și teritoriale; întrucât transferul cotelor-părți din UE către Regatul Unit în perioada de tranziție convenită în cadrul ACC va avea consecințe economice negative majore pentru pescarii din UE; [3:  Regulamentul (UE) 2021/1755 al Parlamentului European și al Consiliului din 6 octombrie 2021 de înființare a rezervei de ajustare la Brexit (JO L 357, 8.10.2021, p. 1).] 

E.	întrucât Comitetul specializat privind pescuitul va pregăti strategii multianuale de protecție și gestionare ca bază pentru a stabili capturile totale admisibile și alte măsuri de gestionare, inclusiv pentru stocurile din afara cotelor, și pentru a defini colectarea de date științifice în scopul gestionării pescuitului, precum și pentru schimbul acestor date cu organismele științifice, care vor fi astfel în măsură să formuleze cele mai pertinente recomandări științifice cu putință;
F.	întrucât Protocolul privind accesul la ape, anexat la ACC ca anexa 38, prevede o „perioadă de adaptare” între 1 ianuarie 2021 și 30 iunie 2026, în cursul căreia fiecare parte va acorda acces deplin navelor celeilalte părți la apele sale pentru a pescui speciile enumerate în acesta; întrucât, după această dată, accesul reciproc la ape și la resursele piscicole va face obiectul unor negocieri anuale între Uniune și Regatul Unit; subliniază nevoia de claritate în ceea ce privește perioada post-tranziție pentru a menține investițiile în acest sector;
G.	întrucât dispozițiile privind energia din Acordul comercial și de cooperare sunt, de asemenea, aplicabile până la 30 iunie 2026; întrucât, cu toate acestea, Consiliul de asociere le poate prelungi până la 31 martie 2027 și, ulterior, anual;
H.	întrucât ACC reduce treptat ponderea posibilităților de pescuit pentru flota UE în apele Regatului Unit cu 25 % până în 2026, o reducere care va afecta toate segmentele flotei UE, în special pescuitul la scară mică,
1.	subliniază că impactul total al Brexitului nu este încă pe deplin cunoscut, nu în ultimul rând deoarece punerea deplină în aplicare a ACC în domeniul pescuitului este încă în curs și va fi finalizată abia după încheierea perioadei de tranziție, la 30 iunie 2026; subliniază importanța unei puneri în aplicare fidele a acordului, având în vedere că încă se ivesc dificultăți; este de acord cu raportul de punere în aplicare al Comisiei Europene, conform căruia „persistă anumite provocări”, cum ar fi punerea în aplicare a acordurilor de comercializare a energiei electrice sau punerea în aplicare integrală și corectă a dispozițiilor privind pescuitul;
2.	invită Comisia să ia toate măsurile necesare pentru a asigura accesul reciproc la apele și resursele piscicole și după 30 iunie 2026 și pentru a se asigura că nu se mai reduc cotele pentru pescarii din UE; solicită ca mecanismele de schimb de cote de pescuit între părți să fie optimizate și să poată fi gestionate de sector; invită Comisia să mențină deschise toate canalele de negociere cu Regatul Unit, în vederea găsirii unor soluții stabile și de durată, benefice ambelor părți, care să ofere condiții stabile și previzibile pentru pescari și sectorul pescuitului în ansamblu și care să vizeze perioada de după 2026; reamintește perioadele de valabilitate simultane din dispozițiile ACC privind energia și accesul reciproc la ape și la resursele piscicole și ia act de legătura implicită dintre aceste două domenii sectoriale din acord;
3.	ia act de situația unică a Irlandei din cauza frontierei sale cu Irlanda de Nord, a acordului de „vecinătate” pentru accesul reciproc la zona de 0-6 mile marine și a dependenței istorice de accesul reciproc la apele Regatului Unit;
4.	este profund îngrijorat de incertitudinea creată de clauza privind revizuirea (articolul 510) de la rubrica a cincea („Pescuitul”) din partea a doua a ACC, care se va aplica după patru ani de la încheierea perioadei de adaptare; invită Comisia să se angajeze în negocieri prompte, ferme și transparente pentru un acord multianual ce va viza perioada de după 2026, garantând totodată stabilitatea, viabilitatea economică și previzibilitatea sectorului; insistă ca acest acord să fie legat de revizuirea globală a ACC și nu trebuie să permită noi pierderi pentru UE în cotele partajate; subliniază, în acest sens, că este important ca toate aspectele Acordului comercial și de cooperare să rămână interconectate, în special să se stabilească o legătură între accesul Regatului Unit la piața unică și dispozițiile Acordului comercial și de cooperare în domeniul pescuitului;
5.	reafirmă că accesul reciproc și continuu la ape și la resursele piscicole trebuie considerat o parte esențială a relațiilor dintre Uniune și Regatul Unit și, prin urmare, trebuie abordat împreună cu numeroasele aspecte legate de comerț și de accesul la piața unică; reamintește Comisiei că este esențial să se asigure că, începând din 2026, ACC se aplică în mod stabil și sustenabil după perioada de tranziție;
6.	reamintește că, în cazul în care Regatul Unit decide să limiteze accesul navelor de pescuit ale UE la apele britanice la sfârșitul perioadei de adaptare, UE ar fi în măsură să ia măsuri pentru a-și proteja interesele; reamintește că, în conformitate cu ACC însuși, aceste măsuri includ restabilirea tarifelor sau a cotelor la importurile de pește din Regatul Unit sau suspendarea altor părți ale ACC, în cazul în care există riscul unor dificultăți economice sau sociale grave pentru comunitățile de pescari din Uniune; subliniază că, în acest sens, Uniunea ar trebui să ia în considerare corelarea altor părți specifice ale ACC, cum ar fi accesul Regatului Unit la piața europeană a energiei electrice, precum și alte sectoare relevante în temeiul ACC, cu accesul Uniunii la apele și la resursele piscicole britanice;
7.	subliniază că, pentru a se asigura punerea în aplicare integrală a ACC, ar trebui utilizate și valorificate toate instrumentele juridice aplicabile, inclusiv cele legate de accesul pe piață, precum și toate măsurile compensatorii și de răspuns și mecanismele de soluționare a litigiilor prevăzute de ACC;
8.	invită Comisia să sprijine statele membre în utilizarea mai rapidă și deplină a fondurilor din cadrul rezervei de ajustare la Brexit pentru a promova și a sprijini sectorul pescuitului și comunitățile costiere afectate și pentru a compensa pierderile suferite de toate flotele de pescuit, inclusiv cele suferite de pescuitul la scară mică; regretă că rezerva de ajustare la Brexit nu este utilizată pentru a ajuta sectoarele angro și de prelucrare, grav afectate de această criză;
9.	invită Regatul Unit să se abțină de la adoptarea oricăror măsuri tehnice discriminatorii unilaterale; reafirmă că ACC prevede că măsurile tehnice ar trebui să fie proporționale, să se bazeze pe cele mai bune recomandări științifice, să se aplice în mod egal navelor ambelor părți, precum și că ele trebuie notificate în prealabil; evidențiază rolul Comitetului specializat privind pescuitul în găsirea unei abordări comune a măsurilor tehnice și în discutarea tuturor măsurilor notificate de o parte celeilalte; reamintește că acordul obligă fiecare parte să justifice cu precizie caracterul nediscriminatoriu al oricărei măsuri în acest domeniu și necesitatea de a asigura sustenabilitatea mediului pe termen lung, pe baza unor date verificabile științific; reafirmă că este de dorit ca Regatul Unit să respecte cât mai mult posibil normele UE; subliniază că ar trebui să existe o mai bună coordonare cu UE în acest sens și că ar trebui să existe proceduri adecvate de notificare și de participare; invită Comisia să acorde o atenție deosebită respectării acestor condiții și să răspundă cu fermitate în cazul în care Regatul Unit acționează în mod discriminatoriu;
10.	subliniază, în special, că desemnarea zonelor marine protejate trebuie să fie nediscriminatorie, bazată pe date științifice și proporțională; subliniază că zonele marine protejate ar trebui create în scopuri bine definite de protecție și nu ar trebui utilizate ca instrument de restricționare a accesului străin la ape; regretă, în acest sens, abordarea unilaterală adoptată de Regatul Unit în ceea ce privește desemnarea de zone cu restricții pentru pescuit în jurul zonei Dogger Bank și faptul că se prevede ca acestea să fie utilizate pentru alte activități economice;
11.	se opune oricăror decizii luate unilateral care stabilesc posibilități de pescuit ce contravin dreptului internațional sau celor mai actuale recomandări științifice disponibile, punând astfel sub semnul întrebării credibilitatea acordurilor internaționale și subminând sustenabilitatea exploatării resurselor comune; îndeamnă Comisia să ia toate măsurile necesare și proporționale pentru a soluționa litigiile cu partenerii internaționali în cauză și să asigure respectarea integrală a obligațiilor sale internaționale;
12.	reamintește că Brexitul a schimbat relațiile dintre țările din Atlanticul de Nord; consideră că Brexitul nu ar trebui utilizat pentru a manipula distribuirea cotelor în acordurile nordice; insistă asupra faptului că ar trebui respectată repartizarea istorică a posibilităților de pescuit, bazată întotdeauna pe cele mai bune date și recomandări științifice disponibile; invită Comisia să găsească acorduri stabile și pe termen lung de gestionare a pescuitului cu omologii săi din Atlanticul de Nord-Est;
13.	își exprimă îngrijorarea cu privire la licențele pentru navele UE; ia act de faptul că navele cu o lungime mai mică de 12 metri au fost printre cele mai grav afectate de întârzierile în acordarea licențelor de pescuit sau de refuzarea licențelor, din cauza faptului că multe dintre acestea nu au fost echipate cu sisteme de monitorizare a navelor pe parcursul întregii perioade de referință; regretă că ACC nu a luat în considerare normele în vigoare privind sistemele de monitorizare a navelor în temeiul regulamentelor UE care erau obligatorii pentru Regatul Unit și înainte de Brexit; îndeamnă Comisia să își continue eforturile pentru a ajunge la un acord cu privire la problemele nesoluționate legate de acordarea licențelor, inclusiv cu privire la nivelul de acces al navelor de pescuit autorizate în apele Regatului Unit și în apele teritoriilor dependente ale Coroanei Britanice și să dezvolte împreună cu Regatul Unit un sistem de acordare a licențelor care să funcționeze efectiv în viitor;
14.	constată că problemele legate de acordarea de licențe navelor UE au un impact mai puternic asupra micilor pescari, în special asupra celor din nordul Franței și Normandia, deoarece aceștia nu au posibilitatea de a-și schimba zona de pescuit;
15.	îndeamnă părțile la ACC să își intensifice eforturile de promovare a pescuitului sustenabil și a bunei guvernanțe în domeniul pescuitului la nivel internațional, prin promovarea înființării unor organizații regionale de gestionare a pescuitului (ORGP); cu precădere, îndeamnă Comisia să coopereze cu autoritățile britanice și cu celelalte părți implicate în ceea ce privește instituirea unei ORGP în Atlanticul de Sud;
16.	își exprimă îngrijorarea cu privire la impactul deplasării efortului de pescuit în urma punerii în aplicare a ACC, în special în Canalul Mânecii; solicită Comisiei să propună un plan de gestionare regional în Canalul Mânecii și în Marea Nordului pentru a atenua acest impact și pentru a evita pescuitul excesiv;
17.	îndeamnă Comisia și Consiliul să se asigure că toate deciziile luate în temeiul ACC respectă prerogativele diferitelor instituții și urmează procesul legislativ corespunzător, în special în ceea ce privește măsurile tehnice;
18.	salută faptul că atât Uniunea Europeană, cât și Regatul Unit sunt membre ale Alianței pentru acțiuni vizând pescuitul INN, înființată în iunie 2022 pentru a stimula obiectivele și acțiunile de combatere a pescuitului ilegal, nedeclarat și nereglementat la nivel internațional;
19.	reamintește că ACC permite părților să se consulte cu societatea civilă; solicită, prin urmare, ca reprezentanții sectorului pescuitului, autoritățile regionale, comunitățile costiere și alte părți interesate să fie implicate activ în monitorizarea și punerea în aplicare a ACC; îndeamnă Comisia, în acest sens, să promoveze înființarea unui grup consultativ intern privind pescuitul, fără a aduce atingere consiliilor consultative existente;
20.	solicită din nou Comisiei să își accepte rolul de reprezentant al UE în relațiile cu țările terțe pentru a propune modele consolidate de gestionare participativă și gestionare în comun în situații transfrontaliere cu țările terțe;
21.	subliniază că trebuie asigurată transparența activității Comitetului specializat privind pescuitul și informarea periodică a Parlamentului cu privire la această activitate și la deciziile adoptate; solicită, la fel cum a solicitat și înainte[footnoteRef:4], să fie invitați reprezentanți tehnici ai Comisiei sale pentru pescuit să participe la reuniunile Comitetului specializat privind pescuitul în calitate de observatori. [4:  Rezoluția Parlamentului European din 5 aprilie 2022 referitoare la viitorul pescuitului în Canalul Mânecii, Marea Nordului, Marea Irlandei și Oceanul Atlantic în contextul retragerii Regatului Unit din UE (JO C 434, 15.11.2022, p 2)] 

